## Rješenje o poništenju transakcije sklopljene na Zagrebačkoj burzi d.d. 8. siječnja 2008. godine, s brojem transakcije 2708

### NN 9/2008 (18.1.2008.), Rješenje o poništenju transakcije sklopljene na Zagrebačkoj burzi d.d. 8. siječnja 2008. godine, s brojem transakcije 2708

# HRVATSKA AGENCIJA ZA NADZOR FINANCIJSKIH USLUGA

**205**

Sukladno odredbama članka 15. stavak 2. i 3. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
članka 15. stavak 2. i stavak 4. točka 1. Zakona o tržištu vrijednosnih papira
(»Narodne novine« br. 84/02, 138/06), u predmetu nadzora nad transakcijama
dionicama izdavatelja Karlovačka banka d.d., Ivana Gorana Kovačića 1, Karlovac,
burzovne oznake KABA-R-A, zaključenih 8. siječnja 2008. godine na Zagrebačkoj
burzi d.d., Hrvatska agencija za nadzor financijskih usluga, na sjednici
održanoj 10. siječnja 2008. godine, donijela je

## RJEŠENJE

I. Poništava se transakcija sklopljena na Zagrebačkoj burzi d.d. 8. siječnja
2008. godine, s brojem transakcije 2708, koja se odnosi na trgovinu vrijednosnim
papirom oznake KABA-R-A, izdavatelja Karlovačka banka d.d., Karlovac, ukupne
količine 1 (jedna) dionica;
II. Nalaže se Zagrebačkoj burzi d.d. da bez odgode evidentira u svojim
trgovinskim podacima poništenje transakcije navedene u točki I izreke ovog
Rješenja te da o učinjenom bez odgode obavijesti Hrvatsku agenciju za nadzor
financijskih usluga;
III. Nalaže se Središnjoj depozitarnoj agenciji d.d. da bez odgode evidentira u
svom računalnom sustavu poništenje transakcije navedene u točki I. izreke ovog
Rješenja te da o učinjenom bez odgode obavijesti Hrvatsku agenciju za nadzor
financijskih usluga;
IV. Nalaže se ovlaštenom društvu Abacus brokeri d.d. Zagreb, da o poništenju
transakcije iz točke I. izreke ovog Rješenja bez odgode obavijesti klijenta
nalogodavca te da o učinjenom bez odgode obavijesti Hrvatsku agenciju za nadzor
financijskih usluga;
V. Nalaže se ovlaštenom društvu Hita vrijednosnice d.d. Zagreb, da o poništenju
transakcije iz točke I. izreke ovog Rješenja bez odgode obavijesti klijenta
nalogodavca te da o učinjenom bez odgode obavijesti Hrvatsku agenciju za nadzor
financijskih usluga;
VI. Ovo Rješenje objavit će se u »Narodnim novinama«.

```
Obrazloženje
```

Hrvatska Agencija za nadzor financijskih usluga (dalje: Agencija) sukladno
odredbama članka 15. stavak 1. točka 2. Zakona o Hrvatskoj Agenciji za nadzor
financijskih usluga («»Narodne novine«» br. 140/05) u obavljanju svojih javnih
ovlasti obavlja nadzor nad poslovanjem burzi i uređenih javnih tržišta,
ovlaštenih društava i izdavatelja vrijednosnih papira.
Pravilnikom o obustavi trgovanja dionicama na burzama u Republici Hrvatskoj
(»Narodne novine« br. 114/06 i br. 55/07), člankom 3. propisano je da će burza
obustaviti trgovanje određenom dionicom u slučajevima kada je provođenje
transakcija s dionicama po cijenama koje nadilaze okvire raspona cijena iz
članka 4. tog Pravilnika, kao i prilikom uočavanja neuobičajenih uzoraka
trgovanja.
Člankom 4. stavkom 1. točka a. Pravilnika o obustavi trgovanja dionicama na
burzama u Republici Hrvatskoj određen je prag porasta/pada od 10% za dionice
kojima se trgovalo 75% trgovinskih dana u zadnjih šest mjeseci, a u koju
kategoriju spadaju i dionice Izdavatelja Karlovačka banka d.d.
Dana 8. siječnja 2008. godine u 15:42:32 sati došlo je do obustavljanja
trgovanja dionicama Izdavatelja na Zagrebačkoj burzi d.d. uslijed pada cijene od
26,01%, nakon što je zaključena transakcija s jednom dionicom po cijeni od
251,01 kuna.
Agencija je odmah po obustavi trgovanja od ovlaštenih društava koja su provela
predmetnu transakciju, Abacus brokeri d.d. i Hita vrijednosnice d.d., zatražila
svu dokumentaciju vezanu za trgovanje dionicama Izdavatelja na navedeni dan.
Dana 9. siječnja 2008. godine Agencija je od Zagrebačke burze d.d. zaprimila
Izviješće o sumnji na manipulaciju trgovine dionicama Karlovačke banke d.d. u
kojemu je Agencija izviješćena o okolnostima vezanim uz trgovinu dionicama
Karlovačke banke d.d.
U dopisu se u bitnome navodi da je dana 8. siječnja 2008. godine u 15:42:32 sati
došlo do probijanja limita na dionici KABA-R-A jer je zaključena transakcija s
jednom dionicom po cijeni od 250,01 kuna, a što je uzrokovalo smanjenjem cijene
od 26,01 %.
Burza je zatražila naloga od obje strane u transakciji (Hita vrijednosnice d.d.,
kupac u transakciji, te Abacus brokeri d.d., prodavatelj u transakciji) te je
zatražila i očitovanje od istih.
Iz naloga Abacus brokera vidljivo je da je isti nalogodavac u transakciji
tijekom dana otvorio četiri naloga s količinom od jedne dionice. Dva naloga su
otvorena na kupnju, a dva naloga su otvorena na prodaju. Prvi nalog na kupnju
zaprimljen je u 9:20 sati od strane Abacus brokera te je isti realiziran u
predotvaranju po cijeni 346,00 kuna. Drugi nalog na prodaju zaprimljen je od
strane Abacus brokera u 15:25 sati i realiziran je u 15:26:47 sati po cijeni od
339,00 kuna. Treći nalog otvoren je na kupnju u 15:37 sati i realiziran je u
15:39:28 sati po cijeni 336,50 kuna. Četvrti nalog otvoren je za prodaju u 15:40
sati i realiziran je u 15:42:32 po cijeni 251,01 kuna.
Budući da je Zagrebačka burza d.d. zaključila da je iz ovako utvrđenog
činjeničnog stanja razvidno da je nalogodavac ostvarivao gubitak po
transakcijama na strani prodaje papira koje je prethodno kupio po višoj cijeni
te da se radilo o transakcijama s jednom dionicom, smatrala je da je očito da je
takvim postupanjem nalogodavac djelovao s namjerom snižavanja cijene dionice
KABA-R-A te na taj način manipulirano tržištem. Zagrebačka burza d.d.
preporučila je da se transakcije ponište te da se protiv nalogodavca pokrenu
odgovarajući zakonski postupci.
Agencija je zaprimila zatražene podatke od ovlaštenih društava koja su provela
predmetnu transakciju te je utvrdila identično činjenično stanje onom utvrđenom
od strane Zagrebačke burze d.d.
Agencija je također utvrdila:
1. Da je navedenom transakcijom došlo do značajnog pada cijene od 26,01%;
2. Da je do navedenog pada došlo uslijed zaključivanja transakcije sa samo
jednom dionicom;
3. Dionicu čijom je prodajom došlo do pada cijene isti je nalogodavac kupio
neposredno prije prodaje;
4. Svakom od transakcija navedenom dionicom dana 8. siječnja 2008. godine
nalogodavac je ostvarivao gubitke uz dodatne troškove provizije brokerske kuće;
5. Navedene transakcije nemaju nikakvog ekonomskog opravdanja te s obzirom da je
kupnja ili prodaja vrijednosnog papira obavljena pred kraj trgovinskog dana,
nastao je učinak obmanjivanja ulagatelja koji djeluju na temelju zadnje cijene
trgovanja (članak 3. Pravilnika o dodatnim mjerama za sprečavanje manipulacije
tržištem (»Narodne novine« br. 46/07)) te se isto smatra manipulacijom tržišta.
Na temelju članka 15. stavak 4. točka 1. Zakona, kada utvrdi nezakonitosti i
nepravilnosti kojima se ugrožava funkcioniranje tržišta kapitala i položaj
sudionika na tržištu kapitala, Agencija će poništiti transakciju sklopljenu na
burzi, ako se utvrdi da su jedan ili više elemenata transakcije pogrešni ili
ukazuju na kršenje odredbi Zakona.
Člankom 108. stavak 1. Zakona o tržištu vrijednosnih papira propisano je da se
manipulacijom tržišta smatra poduzimanje radnji od strane bilo koje fizičke ili
pravne osobe, kojima se kod drugih sudionika na tržištu vrijednosnih papira
stvara ili može stvoriti kriva ili obmanjujuća slika o ponudi i potražnji,
cijeni ili prometu jednoga ili više vrijednosnih papira.
Stavkom 5. istog članka određeno je da će Agencija pravilnikom propisati dodatne
mjere za sprječavanje manipulacije tržištem. Pravilnikom o dodatnim mjerama za
sprječavanje manipulacije tržištem propisane su aktivnosti koje se smatraju
manipulacijom tržišta, obveze ovlaštenih sudionika na tržištu te signali i
okolnosti koje se sami po sebi nužno ne smatraju manipuliranjem tržišta, koje su
ovlašteni sudionici dužni razmotriti i o njima obavijestiti Agenciju.
Ocjenjujući kako se opisanom transakcijom na tržištu stvorila kriva slika o
ponudi, potražnji i cijeni vrijednosnog papira oznake KABA-R-A, Agencija nalazi
da su ispunjeni uvjeti iz odredbi članka 15. stavka 2. i stavka 4. točke 1.
Zakona, pa je valjalo riješiti kao u točki I. izreke ovog Rješenja.
Člankom 66. stavak 3. Zakona propisano je da je ovlašteno društvo dužno bez
odgode izvijestiti nalogodavca o svakom poslu sklopljenom prema njegovom nalogu,
i kada to nalogodavac posebno ne zahtijeva. Slijedom navedenog, ovlaštena
društva koja su izvršila transakcije iz točke I ovog rješenja, dužna su svoje
klijente bez odgode obavijestiti o pravnim učincima ovog rješenja na njihove
naloge, pa je valjalo riješiti kao u točkama IV. i V. izreke ovog Rješenja.
Sukladno odredbama članka 8. stavak 3. Zakona o Hrvatskoj agenciji za nadzor
financijskih usluga akti Agencije objavljuju se u »Narodnim novinama« te je
stoga odlučeno kao u točki VI. ovog Rješenja.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog Rješenja.

Klasa: UP/I-041-02/08-01/01
Urbroj: 326-323/08-03
Zagreb, 10. siječnja 2008.

Zamjenik
predsjednika Uprave
**Ivo Šulenta**, v. r.

Rješenje, NN 9/2008-205
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)